SAD-Rusija: Nije vrijeme za dodatne sankcije protiv Irana
Nakon sastanka s ruskim ministrom vanjskih poslova Sergejom Lavrovim gospođa Clinton je dodala da bi uvođenje sankcija protiv Teherana 
Američka državna tajnica Hillary Clinton je priopćila da još nije vrijeme za dodatne sankcije protiv Irana i pozdravila je Rusiju zbog njene suradnje po tom pitanju. Do ovih izjava američke državne tajnice došlo je u Moskvi nakon sastanka s ruskim ministrom vanjskih poslova Sergejom Lavrovim. Lavrov se složio s gospođom Clinton rekavši da bi uvođenje sankcija protiv Teheran zbog njegovog kontroverznog nuklearnog programa u ovom trenutku bilo kontraproduktivno. Ruski je ministar dodao da su Sjedinjene Države i Rusija učinile značajan napredak u planovima za smanjivanje nuklearnih arsenala. Dvije strane pregovaraju o novom sporazumu koji bi trebao zamijeniti postojeći Sporazum o smanjivanju strateškog naoružanja START koji istječe u prosincu. Tijekom svog današnjeg boravka u Moskvi Hillary Clinton se susreće i s ruskim predsjednikom Dmitrijem Medvjedevim. Vjeruje se da će s njime, između ostalog, razgovarati o ratu u Afganistanu i novom proturaketnom planu obrane predsjednika Obame. Objava predsjednika Obame da će odustati od postavljanja proturaketnog štita u središnjoj Europi odobrovoljila je Rusiju, koja je to smatrala prijetnju svojoj sigurnosti. Kremlj je izrazio zanimanje da surađuje s Washingtonom na novom proturaketnom sustavu. Administracija predsjednika Obame pokušala je krenuti ispočetka u odnosima s Moskvom, nakon što su bile opterećeni tijekom administracije predsjednika Busha. I dok je državna tajnica Clinton pohvalila rusku suradnju glede Irana i Sjeverne Koreje,dodala je da će i dalje postojati neslaganja oko nekih pitanja. Spomenula je da Washington i Moskva ne gledaju istim očima na Gruziju, ponavljajući da Sjedinjene Države ne priznaju neovisnost odcjepljenih područja Abhazije i Južne Osetije.